Резолюция [1]

относно положението в Зимбабве

Съвместната парламентарна асамблея АКТБ-ЕС,

- на заседанието си в Порт Морсби (Папуа-Нова Гвинея), проведено в периода 25- 28 ноември 2008 г.,

- като взе предвид член 17, параграф 2 от своя правилник,

- като взе предвид доклада от 29 март 2008 г. на Мисията на Панафриканския парламент за наблюдение на изборите относно общите избори в Република Зимбабве,

- като взе предвид предварителното изявление от 29 юни 2008 г. на Мисията на Панафриканския парламент за наблюдение на изборите относно втория кръг на президентските избори и на изборите за парламент в Зимбабве,

- като взе предвид междинното изявление от 30 юни 2008 г. на Мисията на Панафриканския парламент за наблюдение на изборите относно втория кръг на президентските избори и на изборите за парламент в Зимбабве,

- като взе предвид предварителното изявление от 29 юни 2008 г. на Мисията за наблюдение на Африканския съюз (АС) в Зимбабве,

- като взе предвид резолюцията относно създаването на правителство на националното единство в Зимбабве, приета на срещата на високо равнище на Африканския съюз на 1 юли 2008 г. в Sharm el-Sheikh,

- като взе предвид принципите и насоките за провеждане на демократични избори, приети през 2001 г. от парламентарния форум на Южноафриканската общност за развитие (SADC), и принципите и насоките за провеждане на демократични избори, приети от срещата на високо равнище на SADC в Мавриций през август 2004 г.,

- като взе предвид споразумението от 15 септември 2008 г. между Африканския национален съюз на Зимбабве — Патриотичен фронт (ЗАНУ-ПФ), и двете формации на Движението за демократична промяна (ДДП) относно разрешаването на предизвикателствата, пред които е изправена Зимбабве,

- като взе предвид Договора за Южноафриканската общност за развитие и протоколите към него, включително протокола на Южноафриканската общност относно изборите,

- като взе предвид Учредителния акт на Африканския съюз, Африканската харта за правата на човека и народите и Новото партньорство за развитие на Африка (НПРА),

A. като има предвид, че вторият кръг на президентските, парламентарните (долна камара) и на изборите за Сенат през март 2008 г., както и балотажът през юни, се проведоха при недопустими условия на насилие и нарушения на правата на опозицията, извършени от служители на зимбабвийската армия и милиции, изпратени от партията на Mugabe — ЗАНУ-ПФ,

Б. като има предвид, че арестуването на Tandai Biti, главен секретар на партията на опозицията — ДДП, по време на изборната кампания за втория кръг на изборите, и опита за убийство на лидера на партията — Morgan Tsvangirai, който беше противник на Robert Mugabe и беше принуден да търси убежище в посолство на европейска държава, а след това да напусне страната, накара г-н Tsvangirai да се оттегли от президентските избори,

В. като има предвид, че въпреки натиска, който беше оказан върху населението и отправяните заплахи от всякакъв вид, Morgan Tsvangirai спечели голямо мнозинство в първия тур на президентските избори, и като има предвид, че ДДП също така спечели парламентарните избори (долна камара) и изборите за председател на парламента,

Г. като има предвид, че въз основа на официални резултати от проведения на 27 юни 2008 г. балотаж, президентът Robert Mugabe беше преизбран след оттеглянето на кандидатурата на Morgan Tsvangirai,

Д. като има предвид, че много африкански мисии за наблюдение (Икономическата общност на западноафриканските държави, Панафриканския парламент, Африканския съюз) заявиха, че в резултат на насилието резултатите от изборите не са успели да отразят волята на хората,

Е. като има предвид, че политическото споразумение от 15 септември 2008 г. относно принципа за сформиране на правителство на националното единство, с оглед прекратяването на кризата, представлява крачка напред, постигната благодарение посредничеството на президента Thabo Mbeki,

Ж. като има предвид продължаващия застой в преговорите между двете страни относно правителство на националното единство,

З. като има предвид, че злощастното провеждане на тези избори утежни вече и без това катастрофалното хуманитарно положение на населението на Зимбабве, като принуди хората към бягство далеч от дома или да напускат страната,

И. като има предвид, че страната е изправена пред епидемия от холера, с разрушена на практика здравна система и нарушено водоснабдяване; като има предвид, че продължителността на живота е спаднала от 60 години за двата пола на 37 години за мъжете и 34 за жените през последното десетилетие; като има предвид, че 1,7 милиона души в Зимбабве понастоящем са носители на ХИВ,

Й. като има предвид, че чрез Световната продоволствена програма по изхранване (СПИ) бяха предоставени хранителни продукти на 2 милиона зимбабвийци през октомври, но тази цифра се очаква да се увеличи до 5,1 милиона до началото на 2009 г., което означава, че половината от населението на страната в скоро време ще разчита на помощи,

K. като има предвид, че според UNICEF, само 40 % от учителите в страната са заети с преподавателска дейност и само една трета от учениците посещават занятия,

Л. като изразява загриженост относно недопустимия отказ да се допусне влизането в Зимбабве на делегация, състояща се от бившият президент на САЩ Jimmy Carter, бившия Генерален секретар на ООН Kofi Annan и защитника на правата на човека Graça Machel,

1. твърдо осъжда кампаниите на насилие и отправяне на заплахи срещу населението, с цел да се повлияе гласуването на изборите през 2008 г., както и нарушенията на правата на опозицията;

2. обявява, че, в контекста на такива драстични нарушения, изборите, проведени в Зимбабве през юни 2008 г., не могат да бъдат счетени за прозрачни, надеждни и справедливи;

3. приветства усилията на африканското посредничество, водено от президента Thabo Mbeki, и призовава незабавно за поемането на по-голям ангажимент от страна на африканските страни и регионални институции, като Южноафриканската общност за развитие и АС, а също и на известни африкански личности, при договарянето, и при последващия мониторинг, за решение на положението в Зимбабве;

4. потвърждава, че едно правителство на националното единство представлява решение за прекратяване на кризата за преходен период, който да позволи извършването на реформа на институциите и възстановяване на правовата държава; подчертава, че в споразумението за разделяне на властта от 15 септември 2008 г., страните са постигнали съгласие да работят заедно за устойчиво и продължително, демократично и мирно разрешение на настоящата политическа, икономическа и социална криза в Зимбабве;

5. настоява всички страни по споразумението да спазят ангажиментите си и да се включат конструктивно и изцяло в прилагането на споразумението и да бъдат по-въздържани и умерени по време на преговорите; подчертава, че всички страни са равни, и следва да се въздържат от каквото и да е едностранно действие във връзка със сформирането на ново правителство;

6. настоятелно призовава международната общност да гарантира бързото предоставяне на хранителна хуманитарна помощ на населението на Зимбабве;

7. отбелязва опустошителното въздействие, което политическата криза оказва върху населението на Зимбабве; отбелязва, че ЕС е отпуснал 10 милиона евро в помощи, и призовава органите на Зимбабве да премахнат всички ограничения по отношение на агенциите за хуманитарна помощ и да гарантират, че хуманитарната помощ може да бъде доставена в съответствие с принципите на хуманност, неутралитет, безпристрастност и независимост;

8. изразява дълбоко съжаление по отношение на положението на зимбабвийските бежанци в региона и осъжда действията на насилие срещу зимбабвийски бежанци в съседни страни; призовава Европейската комисия да подкрепи съседните страни с програми за финансова и материална помощ за бежанците;

9. настоятелно призовава всички заинтересовани страни и международната общност да имат готовност да осигурят бързото доставяне на помощи за възстановяване на Зимбабве след конфликта;

10. изразява дълбоко съжаление, че на хуманитарната делегация на "старейшините", съставена от бившият генерален секретар на ООН Kofi Annan, бившият президент на САЩ Jimmy Carter и видната защитничка на правата на жените и децата Graça Machel, беше отказана входна виза от режима на Mugabe, тъй като те искаха да използват своето влияние за по-своевременно и дългосрочно предоставяне на помощ за страната и по този начин да сложат край на ужасните страдания на населението на Зимбабве; дълбоко подкрепя продължаващите усилия на "старейшините" да облекчат хуманитарната криза в Зимбабве;

11. призовава бъдещото правителство на националното единство да установи неутрален и независим мир и помирителна комисия, за да насърчи националния оздравителен процес, който ще направи нов преглед на престъпленията срещу човечеството, изтезанията, изнасилванията и други престъпления, извършени по време на вътрешни конфликти;

12. счита, че е от съществено значение новоизбраният парламент да получи финансиране и подкрепа, за да увеличи капацитета си;

13. възлага на своите съпредседатели да предадат настоящата резолюция на Съвета на АКТБ-ЕС, Европейската комисия, Панафриканския парламент, правителството и парламента на Зимбабве, Африканския съюз, Южноафриканската общност за развитие и Генералния секретар на ООН.

[1] Приета от Съвместната парламентарна асамблея АКТБ-ЕС на 28 ноември 2008 г. в Порт Морсби (Папуа-Нова Гвинея).

--------------------------------------------------